Wits raak ook van KPMG ontslaeFoto: @SADN_Diaspora/Twitter.com Wits het in ŉ verklaring gesê sy raad het tydens ŉ vergadering Vrydag besluit om nie sy kontrakte met die ouditfirma te hernu nie. Volgens Wits kom die besluit ná ŉ vergadering met KPMG se hoof, internasionale verteenwoordigers van die ouditfirma en lede van die universiteitsraad se oudit- en risikokomitees. “Die komitees gee toe dat KPMG sommige stappe gedoen het, waaronder dat die ouditfirma sy uitvoerende hoof, bedryfshoof en ander senior vennote laat gaan het, maar dit is nie genoeg nie.” Volgens die universiteit was KPMG nie deursigtig genoeg nie. “Dit is moeilik om KPMG se gevolgtrekking dat niemand enigiets onwettigs gedoen het nie te versoen met die feit dat die ouditfirma personeel afgedank en sy verslag oor die Suid-Afrikaanse Inkomstediens (SAID) onttrek het.” PwC bly die universiteit se eksterne ouditeur. Die herversekeraar Munich Re het KPMG ook vroeër as sy ouditeur afgedank. Die parlement het ook gesê hy gaan nie meer die ouditfirma gebruik nie. Groot banke oorweeg dit ook om van KPMG ontslae te raak. Lees alle vorige berigte oor KPMG op Maroela Media.